Osa suomalaispelaajien tappioista menee Veikkauksen kumppaneille muun muassa Kyprokselle ja Maltalle. Veikkaus pyrkii myös itse maailmalle. Poliisihallitus ei ole pyynnöistään huolimatta saanut Veikkauksen strategiaa.

"Jopa 1000-kertainen voitto timanttikentältä" kuulostaa liian hyvältä ollakseen totta.

Veikkauksen nettikasinolla se on vain yksi monista lupauksista ja saduista. Yli 250 pelin kokoelmaan on valjastettu niin Liisa Ihmemaassa, Harjakainen kuin kahdeksan versiota Batmanista.

Yksikään näistä sankareista ei lopulta pelasta sinua varmalta tappiolta. He vieläpä vievät osan sinun Veikkaukselle häviämistäsi rahoistasi ulkomaille.

Veikkaus puhuu paljon kotimaisuudesta. Vähemmän se puhuu siitä, kuinka yhtiö maksaa ulkomaisille kumppaneilleen osan pelituotostaan.

– Kun puhutaan kansainvälisten pelijärjestelmien hankinnasta, tuotonjako on käytännössä ainoa toimintamalli, sanoo Veikkauksen toimitusjohtaja Olli Sarekoski MOT:n haastattelussa.

Veikkaus ei kerro maksujen määrää vedoten liikesalaisuuteen.

Tästä on kyse Veikkaus hankkii ulkomaisia pelejä tuotonjakosopimuksilla. Kumppanit toimivat muun muassa Kyproksella ja Maltalla.

Veikkauksella on Norjassa yritys, jonka kautta on tarkoitus tehdä kansainvälistä toimintaa.

Uusi kansainvälinen yhteistyö edellyttää, että Veikkaus saisi tarjota pelejä pelijärjestelmästä Suomen rajojen ulkopuolella.

Veikkausta valvovilla viranomaisilla on vaikeuksia saada tietoa yhtiön toiminnasta ja pelien vaikutuksista.

Tuotonjaon perusteella maksettavat palkkiot sisältyvät viimeisimmässä tuloslaskelmassa myyntipalkkioihin ja sijoituspaikkamaksuihin, joita Veikkaus maksoi viime vuonna yhteensä 170,5 miljoonaa euroa.

Veikkaus on tänä vuonna tehnyt muutoksia tuloslaskelmansa erittelyyn palvelupalkkioiden osalta. Muutosten perusteella on laskettavissa, että tuotonjaon perusteella ulkomaille maksettavat palkkiot olivat viime vuonna ainakin 12,2 miljoonaa euroa. Tämä summa on nettikasinopelien palvelupalkkio.

Nämä luvut Veikkaus vahvistaa MOT:lle. Tuotonjako on tällä hetkellä käynnissä kahden kumppanin kanssa, ja niitä on tulossa kolme lisää.

Mutta aikana ennen supersankareita Veikkauksella oli yksi kumppani, ja yksi erityinen bingo.

Kuvitus: hedelmäpelin melooni syötynä

Veikkauksen pääkonttorilla Vantaalla kului vettä tavallista enemmän vuonna 2012.

"Pieneen kasvuun vedenkulutuksessa ovat vaikuttaneet pääkonttorin henkilömäärän kasvu Gtechin muuton myötä ja vesimittarin vaihto", kertoi yhtiön vuosiraportti.

Gtech viittasi kansainväliseen pelikonserniin. Sen tytäryhtiön muutto Veikkauksen tiloihin ei ollut raportissa uutta vesimittaria kummempi asia.

Veikkauksella meni lujaa. Se oli avannut uuden nettipelipalvelun saatuaan valtiolta luvan nopearytmisiin nettipeleihin kaksi vuotta aiemmin. Uusi nettibingo oli menestys. Uudistusten takana oli pelijärjestelmiin erikoistunut Gtech, jolla oli Veikkauksen pääkonttorilla töissä kymmeniä työntekijöitä.

Veikkauksen toimitusjohtaja Risto Nieminen kiersi maailmalla kansainvälisen rahapelijärjestön puheenjohtajana. Syntyi yhtiö nimeltä Veikkaus Solutions, joka valmistautui laajentumaan Yhdysvaltoihin, Kiinaan ja Venäjälle. Tähän piti hakea suostumus Veikkauksen omistajalta, eli valtiolta.

Valtio torppasi suunnitelmat. Vesimittarin lisäksi vuonna 2012 vaihtui toimitusjohtaja. Veikkauksen viestintään tuli vuosiksi mantra: "Nykytilanteessa ei ole suunnitelmia laajentua ulkomaille".

Kuvitus: hedelmäpelin omena syötynä

Kirje on poliisilta Veikkaukselle. Siinä viitataan valvontaviranomaisen oikeuteen saada tietoa salassapitosäännösten estämättä. Allekirjoittajana on poliisiylijohtaja Seppo Kolehmainen.

"Strategian toimeenpanoon liittyvät suunnitelmat ja aikataulut pyydetään toimittamaan välittömästi niiden valmistuttua."

Poliisihallitus on nyt odottanut Veikkauksen strategiaa yli vuoden, joten vuosilta 2019–2021 se olisikin jo osittain vanhentunut. Sen sijaan Veikkaus on lähettänyt esitysmateriaalia ja tarjoutunut keskustelemaan aiheesta. Tämä ei riitä Poliisihallitukselle.

Asiasta kertoi ensimmäisenä Talouselämä.

Veikkauksen toimitusjohtajan Olli Sarekosken mukaan yhtiö on toimittanut kaikki pyydetyt tiedot.

– Meidän strategiamme on eräänlainen tavoitetilan kuvaus. Meillä ei tavallaan ole sellaista viisivuotissuunnitelmaa, vaan sitä päivitetään koko ajan, kun mennään eteenpäin, Olli Sarekoski sanoo MOT:n haastattelussa.

Veikkauksen esitysmateriaalissa mainitaan tuotteiden ja palvelujen myynti rahapeliyhtiöille sekä yritysostot. Veikkauksesta on määrä tehdä "tunnistettu toimija globaaleilla markkinoilla".

Olli Sarekoski, missä vaiheessa ovat Veikkauksen ulkomaan suunnitelmat?

– Ne ovat suunnitteluvaiheessa. Tällä hetkellä omistajan ja valvojan kanssa käydään keskusteluita reunaehdoista, joilla se voisi olla mahdollista. Puhutaan puhtaasti B2B-liiketoiminnasta (yritykseltä yritykselle), eli ei puhuta tavallaan rahapeliliiketoiminnasta.

Ei varsinaisia suunnitelmia eikä rahapeliliiketoimintaa. Mitä kaikkea Veikkaus sitten tekee ulkomaisten yhtiöiden kanssa?

Animaatio: Panos-nappi

Kyproksella osoitteeseen 27 Gregory Afxentiou Avenue on rekisteröity kansainvälisten verojärjestelyiden asiantuntijapalveluja ja kirjava joukko yhtiöitä. Yksi niistä on Veikkauksen pitkäaikainen sopimuskumppani.

Viime heinäkuussa Veikkaus teki yhtiön kanssa sopimuksen uudesta nettibingosta. Julkisen hankintailmoituksen mukaan sopimus on vähintään nelivuotinen. Sen arvoksi on merkitty 5,3 miljoonaa euroa, ja se perustuu tuotonjakoon.

Veikkaus hankki tänä vuonna samalta yhtiöltä nettikasinopelejä, joita käytettäisiin myös peliautomaateissa. Julkisessa hankintailmoituksessa sopimuksen arvoksi on merkitty 4–8 miljoonaa euroa.

Yhtiö on nimeltään IGT Global Services Limited. Se on osa samaa pelikonsernia, joka tunnettiin ennen nimellä Gtech. Sen tytäryhtiö on edelleen Veikkauksen pääkonttorissa, joka on nykyisin Helsingissä.

Miksi Veikkaus asioi Kyprokseen rekisteröidyn yhtiön kanssa? Olli Sarekosken mukaan Veikkaus toimii hankintalain mukaisesti.

– Meillä oli julkinen hankintamenettely ja siinä oli paljon osanottajia. Julkishankinnan menettelyssä pitää etukäteen määrittää kriteerit ja pistelaskun jälkeen he voittivat sen.

Hankintailmoituksen mukaan bingon tarjouskilpailuun tuli kaksi tarjousta. Kasinopelejä ei kilpailutettu ollenkaan. Tätä perusteltiin muun muassa "ainutkertaisten taideteosten hankkimisella" ja pelien erityisellä arvolla Veikkauksen asiakkaille.

Animaatio: Jako-nappi

Amerikkalaisyhtiö Gtechin ja Veikkauksen kumppanuus alkoi, kun Veikkaus otti 90-luvun alussa käyttöön Gtechin toimittaman pelijärjestelmän päätelaitteineen.

Internet mullisti alan kansainvälisen kilpailun. Veikkaus oli uuden teknologian edelläkävijä: pelipalvelu avautui nettiin jo vuonna 1996. Vuonna 2002 Veikkaus julkaisi uuden nettipelijärjestelmän, joka otettiin käyttöön myös Hollannissa ja Ruotsissa.

Veikkaus haki kasvua, ja yhtiön johdossa katsottiin, että siihen tarvitaan kansainvälisiä kumppanuuksia. Tuoreen toimitusjohtajan Risto Niemisen johdolla ratkaisu oli, että Veikkaus vuonna 2004 myi oman nettipelijärjestelmänsä Gtechille ja alkoi maksaa siitä palveluna. Veikkaus perusti Gtechin kanssa pääkonttorin naapuriin yhtiön, johon se käytännössä ulkoisti Veikkauksen kehitystoiminnan.

Kun italialainen Lottomatica osti Gtech-konsernin vuonna 2006, Veikkauksen kumppanista tuli maailman suurin rahapeliyhtiö, jonka asiakkaana Veikkaus kasvoi.

Pelaajia houkutti etenkin Keno, joka oli noussut yllättäen heti Loton rinnalle. Raha kiersi nopeasti voitoista jälleen panoksiksi. Arvontapeleille oli sallittu entistä nopeampi pelirytmi. Tämä tarkoitti tuolloin, että peliä pelattiin päivittäin.

Kun päästiin vuoteen 2010 ja nettibingoon, uuden lain sallima nopeampi pelirytmi tarkoitti seitsemää minuuttia. Raha-automaattiyhdistys oli tullut nettiin paljon puhutulla nettipokerilla ja kasinopeleillä, mutta Veikkauksella oli kansainvälisen pelijätin nettibingo, jota alettiin pelata yli 50 miljoonalla vuodessa.

Pelaajia ei tarvinnut enää houkutella televisioarvonnoilla. Riitti, että oli sopivan kiinnostava peli.

Vihreät ja punaiset pelit Rahapelien asiantuntijat puhuvat vihreistä ja punaisista peleistä. Esimerkiksi harvakseltaan pelattava, harvoin voittoja tarjoava Lotto on vihreä peli, kun taas raha-automaattipelit ovat punaisia: ne aiheuttavat herkemmin riippuvuutta nopeine voittoineen. Korkea palautusprosentti voi kuulostaa pelaajasta hyvältä. Todellisuudessa se antaa vain kuvan voittamisesta, ja pitkällä aikavälillä pelaaja häviää varmasti.

Kaikkihan bingon tuntevat. Pelaajalla on numeroitu ruudukko. Arvotaan numeroita. Jännitetään, jos vaikka saisi rivin omaan ruudukkoon.

Mutta miltä väliltä ovat bingon numerot ja miten nopeasti niitä arvotaan? Voittaako muullakin kuviolla kuin rivillä? Voiko olla käynnissä monta peliä samanaikaisesti?

Veikkauksen pelien sääntöjä on määrittänyt vuodesta 2012 alkaen sisäministeriön asetus, johon yhtiö hakee muutoksia useita kertoja vuodessa. Viranomaiset arvioivat muutosesityksiä haittojen näkökulmasta.

Tänä ja viime vuonna Veikkaus on hakenut nettibingoon muutoksia, joilla lisättäisiin esimerkiksi voittomahdollisuuksia. Veikkauksen oman vastuullisuustyökalun mukaan nettibingon muutokset eivät ole merkittäviä. Valvoja näkee asian toisin.

"Veikkauksen esittämät muutokset eBingon pelisääntöihin on huolestuttava kehityssuunta pelaamisesta aiheutuvien haittojen ehkäisemisen ja vähentämisen näkökulmasta", Poliisihallitus toteaa lausunnossaan.

Poliisihallituksen mukaan kaikkein haitallisimpien, eli niin sanottujen punaisten pelien jatkuva kasvu ei voi olla rahapelitoiminnan tavoite. Se pyysi sisäministeriötä kiinnittämään huomiota Veikkauksen perusteluun siitä, että bingon pelialustaa pitäisi hyödyntää "täysimääräisesti".

Veikkauksen perustelut ovat hämmentäneet muitakin valvojia.

"Sääntömuutosten perusteluina esitetään kansainvälistä kilpailua sekä myynti- ja asiakasmäärien laskua. THL kiinnittää huomiota siihen, että Veikkaus ei kerro, minkä suuruisesta myynti- ja asiakasmäärien laskusta on kyse ja millä aikavälillä.

Veikkaus ei myöskään esitä arvioita, ovatko nykyiset eBingon pelaajat siirtyneet pelaamaan muita pelejä Veikkauksen pelisivustolla vai ovatko he siirtyneet ulkomaisille sivustoille.

Edelleen, Veikkaus ei arvioi myöskään sitä, millaisten pelaajaryhmien pelaamiseen esitetyillä muutoksilla odotetaan olevan vaikutusta."

– Terveyden ja hyvinvoinnin laitos, 13.4.2018

Oman vastuullisuustyökalun lisäksi Veikkaus tekee vastaavaa tutkimusta kuin THL. Asiantuntijat pitävät ongelmallisena, että Veikkaus tuo keskusteluun ongelmapelaamisesta omat lukunsa ja tulkintansa niistä.

Se tiedetään, että eniten riippuvuutta aiheuttavien automaattipelien digitaaliset versiot tekivät viime vuonna ennätyksellisen myynnin.

Jos kaikille tutusta bingosta on tullut muutosten jälkeen jotain entistä vaarallisempaa, mitä automaattipeleistä on tullut?

Animaatio: Jättipotti-teksti

"Olen varma, että Veikkauksen pelaajat tulevat arvostamaan jännittäviä pelejämme", peliyhtiö NetEnt Malta kommentoi Veikkaus-yhteistyötä tiedotteessa.

Veikkauksen uusimmat nettikasinopelit tulevat yhtiöiltä kuten NetEnt ja Yggdrasil. Kun Veikkaus kertoo kilpailevansa ulkomaista uhkaa vastaan, se käyttää kilpailussa samoja keinoja kuin kilpailijansa: maltalaiskasinoilta tuttuja pelejä ja kumppaneita.

Veikkaus kyllä ilmoittaa rajoittavansa pelien ominaisuuksia: peliä ei voi esimerkiksi laittaa pyörimään täysin automaattisesti.

Veikkauksella on myös paljon Raha-automaattiyhdistyksen pitkäaikaisen kumppanin Playtechin pelejä. Veikkauksen nykyisen varatoimitusjohtajan Velipekka Nummikosken johdolla RAY teki Playtechin kanssa 20 vuoden sopimuksen vuonna 2015 – juuri ennen kun päätettiin, että suomalaisia rahapeliyhteisöjä pitäisi yhdistää.

Veikkaus puolestaan osti samaan aikaan toimitusjohtaja Juha Koposen johdolla IGT:ltä nettipelijärjestelmän osia kehittääkseen palvelujaan itsenäisesti.

Viime vuonna Veikkaus lanseerasi nettikasinopeleille oman pelijärjestelmän. Vuosi sitten joulukuussa Veikkaus toi pelattavaksi ensimmäisen pelin, joka pyörii sen omalla pelialustalla. Alustalla voidaan entistä nopeammin tuoda markkinoille uusia arvontapelejä.

Olli Sarekosken mukaan uusi Veikkaus on nyt riippumaton ulkomaisista pelijärjestelmätoimittajista, ja voi valita kumppaninsa vapaasti ja kustannustehokkaasti.

– Me ollaan itse ohjaksissa, meillä IGT eikä kukaan muu määritä sitä, Sarekoski sanoo.

Ainakin vielä viime vuonna IGT hehkutti sijoittajapäivillään syvää kumppanuuttaan Veikkauksen kanssa ja suomalaismarkkinoita: Suomessa pelataan enemmän kuin missään Euroopassa, yli 70 IGT:n asiantuntijaa paikan päällä, maailmanlaajuisen vertailun kestävä bingo, uusia automaattipelejä.

Veikkaus ja tehtävä Norjassa "Neljällä osallistujayhtiöllä on yhteinen arvopohja. Niiden päämääränä on toimia yhteisen hyvän edistämiseksi, ja niillä on toimintaansa valtuudet maidensa rahapelitoimintaa säänteleviltä viranomaisilta." Poliisin odotellessa sen strategiaa Veikkaus perusti kumppaneidensa kanssa yhtiön Norjaan. Tanskalaisen, ranskalaisen ja norjalaisen rahapeliyhtiön kanssa Veikkaus aikoo kehittää uudenlaisia pelejä. Aiemmin sillä on ollut Norjassa pelihautomo. – Netissä palvelut uudistuvat aiempaa nopeammin ja ne vaativat entistä suurempia investointeja. Me joudumme hakemaan yhteistyöllä tehokkuutta, jota ei yksin toimimalla saada aikaan, Olli Sarekoski sanoo. Mikäli Veikkaus saa viranomaisilta luvan, yhteistyön tuloksena syntyneitä pelejä tarjotaan Ranskassa sijaitsevan pelijärjestelmän kautta. Veikkauksella on jo nykyisellään Norjassa arvottu Vikinglotto sekä nettipokeri itävaltalaisten kanssa. Mutta miten kansainvälinen pelijärjestelmä sopii yhteen Veikkauksen monopoliaseman perusteiden kanssa? Sisäministeriön esiselvityksen mukaan kansainvälistä yhteistyötä ei voi perustella taloudellisilla intresseillä. Sen sijaan perusteena voi olla pelaajien ohjaaminen pois luvattomasti tarjotuista peleistä. Ministeriön mukaan mahdolliset jatkotoimenpiteet riippuvat Suomen hallituksen linjauksista.

"Ihmiset ratkaisevat", kirjoittaa Veikkauksen entinen toimitusjohtaja Risto Nieminen alan järjestön WLA:n kesän lehdessä.

Nieminen muistelee vaiheitaan järjestön luottamustehtävistä sen puheenjohtajaksi. Hän toteaa, että jos rahapeliyhtiö keskittyy vain kotimaahan, se on tuomittu epäonnistumaan. Samassa lehdessä järjestön platinajäsen IGT kertoo, kuinka se on taannut asiakkailleen kasvun ja kestävän tulevaisuuden.

Kuten nykyisellä Veikkauksella, myös Risto Niemisellä on yhtiö Norjassa. Se tarjoaa tehokkaita ratkaisuja uusille ja vanhoille rahapeliyhtiöille. Nieminen ei halunnut antaa MOT:lle haastattelua.

Piirit ovat pienet, ja nykyisessäkin Veikkauksessa muistetaan johtoa myöten edellinen maailmanvalloitusyritys. Veikkaus ei aio toistaa virhettään Solutionsin ajalta, jolloin se ilmoitti pyrkivänsä hankkimaan rahapelilisenssejä myydäkseen pelejä kuluttajille muissa maissa. Tällä kertaa kaikki tapahtuisi puhtaasti yhtiöiden välillä.

Veikkaus korostaa kotimaisuutta, vastuullisuutta ja läpinäkyvyyttä, mutta toimiikin kuin kasvuhakuinen yhtiö, joka pitää mitä yksinkertaisimpiakin sen toimintaan liittyviä tietoja liikesalaisuuksina. Tilanne paheni, kun se sai RAY:ltä vaarallisimmat eli niin sanotut punaiset pelit.

Jättäessään valvojansa ilman tietoa yhtiö tuntuu unohtavan, mistä sen yksinoikeudessa on kyse.

Animaatio: Voitonmaksu-nappi

Niin kauan kun siitä ei ole seurauksia, Veikkaus kokeilee rajojensa venyttämistä, käyttäen omaa käsitystään vastuullisuudesta ja kilpailusta.

Esimerkiksi viime vuonna Veikkaus haki valvojiltaan pelisääntömuutosta, jolla netin kasino- ja automaattipelien päävoitto nostettaisiin miljoonasta kymmeneen miljoonaan.

Veikkaus vetosi "satoihin ulkomaisiin toimijoihin", joilta Veikkaus voisi näin kanavoida pelaamista säänneltyyn, lailliseen palveluunsa. Veikkaus kuvaili, kuinka sen palvelussa pelaamiselle voi asettaa rajoja.

Mitä yhtiö totesi varsinaisesta päävoittorajasta, johon se haki muutosta?

"Kymmenen miljoonan voittoraja näyttäytyy vastuullisuusnäkökulmasta lähes samanlaisena kuin miljoonan raja."

Kuukautta aiemmin Veikkaus oli pyytänyt valvojansa kylään ja esitellyt 21 miljoonan rajaa.

Yhtiön perustelut eivät kummallakaan kerralla riittäneet sen valvojille.

Veikkauksella on yksi tärkeä luku, josta sillä on sisäisesti ja julkisuudessa kaksi eri versiota. MOT kertoo siitä lisää maanantaina 21.10.2019.

Toimittajat: Ville Juutilainen & Magnus Berglund, Kuvitukset: Camilla Arjasmaa, Taitto: Riikka Kurki, Tuottaja: Marko Hietikko